*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*283. számú előterjesztés*

Bátaszék Város Önkormányzata Képviselő-testületének 2018. december 12-én,

 16,00 órakor megtartandó ülésére

*A BÁT-KOM 2004 Kft. 2019. évi üzleti tervének elfogadása*

|  |
| --- |
| **Előterjesztő:** Pap Péter ügyvezető**Készítette:** Pap Péter ügyvezető**Törvényességi ellenőrzést végezte:** **Tárgyalja:**PG Bizottság 2018.12.11.Felügyelő Bizottság 2018.12.11. |

***Tisztelt Képviselő-testület!***

* 1. **A társaság főbb célja**

A Kft. legfontosabb céljának tekinti a környezeti kultúra színvonalának, a zöldterületek mennyiségének és minőségének, a köztisztaság állapotának fejlesztését. Alapfeladata a közparkok, fenntartása a lakók rekreációs igényeinek színvonalas kielégítése, összességében a városi ökoszisztéma állapotának folyamatos szinten tartása, fejlesztése. Ugyancsak feladatunknak tekintjük a környezettudatos életmód népszerűsítését, a környezetvédelmi szempontok érvényre juttatását.

Kiemelt cél továbbá a vállalkozási tevékenység megfelelő színvonalú elvégzése szerződéses partnereink megelégedésére.

* 1. **A 2019. évi célok**

Feladataink meghatározása során figyelembevettük a makrogazdasági hatásokat, az önkormányzat középtávú célkitűzéseit és a hatályos szerződésekben vállalt kötelezettségeinket, az ismert igényeket, valamint a rendelkezésünkre álló erőforrásokat. Stratégiánk megvalósítása érdekében 2019-ben az alábbi célokat tűztük ki:

* elsődleges célunk a szolgáltatásunk színvonalának folyamatos javítása, valamint a társaság törvényes működésének fenntartása. A teljes tevékenységi körünkre vonatkozóan átszervezésre kerül a feladatellátás, melyet a jelentős béremelés is alátámaszt.

A városüzemeltetési, karbantartási feladatok terén a közcélú foglalkoztatás részvételi arányának további csökkenésével számolunk, mert ebben a körben már nem áll rendelkezésre elfogadható teljesítményt nyújtani tudó személyi állomány.

Az üzleti terv nem tartalmaz dolgozói létszám növekedést a város fenntartás területén, így a megnövekedett feladatok megfelelő szintű ellátása nagyobb fokú szervezést igényel.

A személyi állomány létszáma alapvetően nem változik, a dolgozók mobilitása alacsony szintű.

A vezetői szinten nem tervezünk változtatást, továbbra is középvezetői szint nélkül működünk.

 A tanuszoda működtetését alapvetően a megszokott rendben tervezzük ellátni. Az önkormányzati kompenzáció mellet továbbra is a Tankerület a legfontosabb költségviselő. A jövő évben már számoltunk az energetikai beruházás pozitív hatásával, melynek következményeként a gáz és villany költségeket 75 %-on terveztük.

A tanuszoda személyi állománya stabil, minden feladat ellátása problémamentesen megtörténik.

A sportpálya üzemeltetése a már megszokott rendszerben és módon fog működni. Apróbb fejlesztési feladatokat el kell végezni, hogy a hatósági előírásoknak is teljes körűen meg tudjunk felelni. A feladatokat két fő látja el továbbra is.

A városi sportcsarnok jövő évi üzemeltetése már jól tervezhető, mivel a Tankerülettel történő elszámolás rendje kialakult. Az önkormányzat mellet a Tankerület a másik jelentős költségviselő. A feladatokat kettő és fél fő látja el.

**A 2019. évi gazdálkodási terv**

**2.1 A bevételek, költségek és nyereség alakulása**

A Kft. legjelentősebb bevétele az önkormányzat által közszolgáltatási szerződésben rögzített, meghatározott feladatokhoz rendelt forrásbiztosításból származik. A feladatellátások nem tartalmaznak nyereséget, az önkormányzat a közfeladat ellátásának biztosítása érdekében a bevételek és kiadások közötti különbözettel járul hozzá a biztonságos működéshez.

A társaságnak jelentős bevétele származik a külső vállalkozásoknak végzett építőipari, karbantartási tevékenységből, amelyeket az előző év tapasztalatai, illetve az előzetes tárgyalások információi alapján terveztünk.

**A 2019.évre tervezett nyereség 433 eFt.**

A bevételek és kiadások részletezése és struktúrája amellékletben található.

**2.2. A főbb tevékenységek**

Az egyes tevékenységcsoportok tervezett költségeit a melléklet tartalmazza. A költségek növekedését a jelentősnek mondható béremelések, valamint a felhasznált anyagok költségeinek növekedése okozza.

1. **Parkfenntartási és közterület karbantartási feladatok**

A közfeladat ellátási szerződés alapján az önkormányzat kompenzációt biztosít a feladatok ellátásához.

* 1. Parkfenntartási feladatok végrehajtására alkalmazott technológiával a színvonalat tartani tudjuk. Új eszközök beszerzésével a zöldterületek valamint a virág állomány gondozását, ápolását tudjuk elvégezni.
	2. A szakipari munkák iránti növekvő igények elsődleges oka a közterületeken tapasztalható rongálások és a nem rendeltetésszerű használatból eredő károk hatékony elhárítása. A balesetveszélyes helyzetek kiküszöbölése és az elhúzódó karbantartások okozta gyorsuló ütemű állagromlás megelőzése céljából szükséges a reagáló-képesség javítása.
	3. Tervezésre került 2 kaszálógép beszerzése.
1. **Városüzemeltetés**
	1. A városi szimbólumok karbantartása.
	2. Út- hídkarbantartás, közútkezelés, ideértve a forgalomtechnikai, irányítási berendezések, jelzőtáblák elhelyezése, karbantartása, javítása
	3. belvízvédelmi feladatok, (mobilszivattyúk telepítése, üzemeltetése, ideiglenes belvízvédelmi létesítmények építése), a Rácz-töltés zsilip berendezése felújítást igényel, 2018. évben nem valósult meg a felújítás.
	4. zárt és nyílt csapadékvíz elvezető csatornák karbantartása,
	5. önkormányzati intézmények karbantartása,
	6. köztisztasági, hó eltakarítási, síkosság mentesítési feladatok ellátása
	7. állati hulla és állati eredetű hulladék elszállításának megszervezése,

A közterület karbantartásra és városüzemeltetési feladatok ellátására 47 400 000 Ft összegben kell a városnak hozzájárulni. Ez az összeg az ez évi tervben 40 millió forint volt, a nagyságrendileg 8 millió forintos többletet a béremelések, valamint a városüzemeltetésnél felhasznált anyagok ÁFA növekménye okozza.

A kimutatásokat a melléklet tartalmazza.

1. **Takarítási feladatok**

Takarítási tevékenységünknél tíz és fél főt alkalmazunk. A takarítási tevékenységi kört a meglévő szerződések szerint végezzük, melyek a Bátmetall Kft-vel, Gondozási Központtal, Keresztély Gyula Városi Könyvtárral, a Bátaszéki Közös Önkormányzati Hivatallal kötött vállalkozási szerződés, valamint a Bátaszék Város Önkormányzatával és a Szekszárdi Tankerülettel kötött szerződés keretein belül az Általános Iskola valamint a Gimnázium takarítására terjed ki. Elsődleges célunk a szolgáltatás színvonalának szinten tartása és a lehetőségeinkhez igazodva a folyamatos javítása. A takarítási tevékenység kiadásaira 30 087 770 Ft összeget terveztünk. A tevékenység nagy élőmunka igénnyel bír és a minimálbér növekedésének hatása ezen a területen is jelentősen növeli a bér és járulék kiadásokat az előző évhez képest. A feladatellátásnál a veszteség képződés elkerüléséhez a szolgáltatási szerződések díjemelkedésével kellett számolni. Ez a tevékenység 4 879 200 Ft-tal járul hozzá az általános költségekhez.

Tervezzük az elmúlt évekhez hasonlóan a takarítóeszközök fejlesztését, pótlását, cseréjét.

A kimutatásokat a melléklet tartalmazza.

**4. Ügyviteli és irányítási, vezetési tevékenység**

A társaság általános költségei között – a táblázat kiemelt oszlopa - három fő bérét / ügyvezető, és két fő adminisztrátor / és járulékait, a telephely közüzemi díjai, az ügyviteli és informatikai infrastruktúra működtetésének költségeit, valamint a számviteli, jogi gazdasági és munkaügyi, a szakértői és tanácsadói szolgáltatások díjait terveztük. A bértervnél 2 fő teljes munkaidős és 1 fő részmunkaidőben történő foglalkoztatása lett figyelembe véve. A külső szakértők bevonására továbbra is nagy szükség lesz.

A tervezett kiadások összege 21 793 900 Ft. Lényeges kiadáscsökkentésre nem lehet számítani, mivel az előző években minden fontos területen a szükséges intézkedéseket megtettük. A kiadások finanszírozásában alapvetően a városüzemeltetési, építőipari és karbantartó, valamint a takarítási tevékenységeink vesznek részt. A kimutatásokat a melléklet tartalmazza.

**5.** **A bérlakás kezelés és piacüzemeltetés** területén az Önkormányzattal elszámolásos szerződésünk van, így ezen tevékenységünknél sem eredmény sem veszteség nem keletkezik. A bérlakásokra vonatkozóan a 2019. évi lakás felújítási tervben javasoltak szerint célszerű eljárni.

**6.** **Építőipari tevékenység**

Építőipari karbantartási tevékenységünknél az első számú feladatunk az önkormányzati és intézményi munkák ellátása. A külső megrendelések egyre fontosabb feladatot jelentenek a számunkra.

Az építőipari munkákból képződött nyereség is biztosítani tudja a kft általános kiadásainak fedezetét és jelentősen befolyásolja a cég működőképességét. A 2019. évre 10 000 000 Ft külső bevétellel terveztük. A kimutatásokat a melléklet tartalmazza.

**7. Tanuszoda Üzemeltetés**

A Bátaszéki Tanuszoda üzemeltetését a Bátaszék Város Önkormányzattal kötött üzemeltetési szerződés alapján végezzük. Itt szintén jelentkezik a béremelés és az anyagár növekedés hatása. A bevételi oldalon komoly segítség a Szekszárdi Tankerülettel kötött uszodahasználati szerződés, amelyből 6 000 000 Ft bevétellel tudunk kalkulálni. A felhasznált energia költségeit az idei évi számokra alapoztuk. Az önkormányzatnak 36 000 000 Ft támogatást szükséges biztosítania. A kimutatásokat a melléklet tartalmazza.

**8. Sportpálya és Sportcsarnok üzemeltetése**

 A sportpálya üzemeltetése a közfeladat-ellátási szerződés keretében történik, kisebb-nagyobb műszaki jellegű problémákkal. A kimutatásokat a melléklet tartalmazza.

A sportcsarnok üzemeltetésére vonatkozóan a Tankerület jelentős költségviselő. Az üzleti terv tartalmazza a szükséges karbantartási és felújítási kiadásokat. A kimutatásokat a melléklet tartalmazza.

Összességében elmondható, hogy a 2018. évi eredetileg tervezett 93.000.000 Ft támogatáshoz képest a 2019. üzleti év ebben az előterjesztésben 14 millió forint több támogatást igényel (107.118.000 Ft), mely nem tartalmaz létszám növekedést a személyi állomány területén, de a műszaki színvonal tekintetében a jelenlegi szint fenntartására elegendő.

Kérem a T. képviselő-testületet, hogy a társaság 2019. évi üzleti tervét a fentieknek megfelelően fogadja el.

Bátaszék, 2018. december 7.

Tisztelettel:

 ***Pap Péter***

 Ügyvezető

**H a t á r o z a t i j a v a s l a t :**

**BÁT-KOM 2004. Kft. 2019. évi üzleti tervének elfogadására**

Bátaszék Város Önkormányzatának Képviselő-testülete, mint a BÁT-KOM 2004. Kft tulajdonosa - e jogkörében eljárva - a Kft. 2018. évre vonatkozó – és a határozat mellékletét képező - üzleti tervét

1. ***165 524 970.- Ft tervezett bevétellel,***
2. ***165 092 201.- Ft tervezett kiadással és***
3. ***432 769.- Ft tervezett eredménnyel***

elfogadja.

*Határidő:* 2018. december 18.

*Felelős:* Kondriczné dr. Varga Erzsébet jegyző

(a határozat megküldéséért)

*Határozatról értesül:* BÁT-KOM 2004. Kft.

 Bátaszéki KÖH pénzügyi iroda

 irattár